  Руслан Нуриахметов Майя Бывальцева Удмуртиын Россиысь финн-угор егитъёслэсь форумзэс ортчытыны малпало. Сое коньывуонлэн куинетӥ арняяз люканы но Финн-угор калыкъёслэн нуналзылы тупатыны чаклало. Со сярысь элькун парламентысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн кивалтӥсез, «Удмурт Кенеш» огазеяськонлэн тӧроез Татьяна Ишматова «ВКонтакте» мерлыко вотэсысь бамаз ивортӥз. «Асьмеос ваньмы валаськом, егитъёс ке ӧз кыстӥське калыкез азинтонъя юанъёс борды, азинлыкез та ужлэн уз луы шуыса. <…> Огазеяськыса, ог-огзылэсь адӟем карыса, мед азинтысалзы ас калыкъёссылэсь проектъёссэс анай кылъёсмы, лулчеберетмы, сям-йылолъёсмы утӥськон, улонэ пыӵатон понна»                   Татьяна Ишматова, «Удмурт Кенеш» огазеяськонлэн тӧроез Форумез дасян бордын «Удмурт Кенеш», «Шунды» огазеяськонъёс но Калыкъёслэн эшъяськон юртсы тыршозы. Соос борды мукет мылкыд карисьёс но итӥськыны быгато, ужрад пайдаё, узыр пуштросо но аспӧртэм луыны кулэ, пусйиз Татьяна Ишматова. Тодэ вайытом, 2021-тӥ арын куартолэзе Ижкарын Финн-угор калыкъёслэн огъяросси форумзы ортчиз. Нош толсуре Удмуртилэн делегациез Саранске Россиысь финн-угор калыкъёслэн ассоциацизылэн VII ӧтчамаз ветлӥз.  Тегъёс: Удмуртия финн-угоркалыкъёс ТатьянаИшматова Ижкар егитъёс форум  